b'\n_START_ARTICLE_\nNeverbalna komunikacija\n_START_PARAGRAPH_\nNeverbalna komunikacija je na\xc4\x8din sporazumevanja iz katerega so izvzete besede in izklju\xc4\x8deni simboli kot nadomestki besed. Raziskave ka\xc5\xbeejo, da se ljudje ne sporazumevajo le z besedami in da je v socialnih interakcijah kar 65\xc2\xa0% celotne komunikacije neverbalne. Raba neverbalne komunikacije kot prenos informacij od ene osebe k drugi poteka ve\xc4\x8dinoma na nezavedni ravni. Ton glasu (parajezik), stik s pogledom, izraz obraza (mimika), telesna dr\xc5\xbea, kretnje, dotik, medosebne bli\xc5\xbeine (proksemike) in obleka (lastna zunanja podoba) so nebesedni signali zajeti v neverbalno komunikacijo. Nebesedni signali s katerimi ljudje izra\xc5\xbeajo, ponazarjajo in ozna\xc4\x8dujejo \xc4\x8dustva so pomemben del razumevanja neverbalnega vedenja in posledi\xc4\x8dno prepoznavanja in interpretiranja nebesedne komunikacije.\n_START_SECTION_\nParajezik\n_START_PARAGRAPH_\nRitem govorjenja, intonacija, ton glasu, jezikovni spodrsljaji, poudarki besed, premori, ti\xc5\xa1ina so spremljevalci govorjenega jezika. Vse te dodatne informacije, ki ozna\xc4\x8dujejo lastnosti besed so sporo\xc4\x8dilno enakovredne izre\xc4\x8denim besedam. \xc4\x8custva in \xc4\x8dustvene situacije vplivajo na na\xc4\x8din izgovora besed. Parajezikovni znaki izra\xc5\xbeajo \xc4\x8dustva (ljubezen, veselje, ob\xc4\x8dudovanje, gnus, strah) izgovorjenih besed.\n_START_SECTION_\nStik s pogledom\n_START_PARAGRAPH_\nSkozi o\xc4\x8di opazujemo svet okrog sebe. Stik s pogledom je izrazit in mo\xc4\x8dan nebesedni signal v sporazumevanju. Stik s pogledom (vizualna blokada, raz\xc5\xa1irjene in zo\xc5\xbeene zenice, direktni pogled, pogled postrani, me\xc5\xbeikanje) je neverbalni signal, ki vpliva na potek pogovora, daje povratne informacije tistemu, ki je govoril, vpliva na izra\xc5\xbeanje \xc4\x8dustev in informiranje sogovornikov o tem v kak\xc5\xa1nem odnosu sta.\n_START_SECTION_\nIzraz obraza\n_START_PARAGRAPH_\nIzraz obraza odseva \xc4\x8dustva, po\xc4\x8dutje in razpolo\xc5\xbeenje \xc4\x8dloveka. Izraz obraza sogovorcu pove, da ga poslu\xc5\xa1amo. Izraz obraza kot najbolj zaznaven del na telesu je pomemben prikazovalnik informacij pri komunikaciji. Obrazni izrazi so razli\xc4\x8dni (sre\xc4\x8da, presene\xc4\x8denje, strah, \xc5\xbealost, jeza, zanimanje, gnus), imajo \xc5\xa1tevilne variacije in se lahko hitro spreminjajo. \xc4\x8casovno kraj\xc5\xa1i in pogosto skorajda neopazni so mikro izrazi (trajajo manj kot petino sekunde).\n_START_SECTION_\nDr\xc5\xbea\n_START_PARAGRAPH_\nSporo\xc4\x8dila, ki jih posredujemo s telesno z dr\xc5\xbeo so pogosto nezavedna. Napetost ali spro\xc5\xa1\xc4\x8denost \xc4\x8dloveka se odra\xc5\xbea v telesni dr\xc5\xbei. Intenziteta \xc4\x8dustev vpliva na dolo\xc4\x8deno dr\xc5\xbeo telesa, gibanje rok, na hitrost in na\xc4\x8din hoje. Samozavest \xc4\x8dloveka se ka\xc5\xbee v vzravnani dr\xc5\xbei, dvignjeni bradi in nosu. Oseba, ki ima pred sabo dolo\xc4\x8deno nalogo hodi naravnost in hitro, se ne ustavlja in je usmerjena v svoj cilj.\n_START_SECTION_\nKretnje\n_START_PARAGRAPH_\nS kretnjami pri komunikaciji besedam dodajamo dodatne informacije in pomen. Kretnje, premiki rok, nog in drugih delov telesa so nam v pomo\xc4\x8d pri prikazu, poudarku in ilustraciji besed. Tudi z nezavednimi kretnjami posredujemo informacije o na\xc5\xa1em po\xc4\x8dutju (prestavljanje predmeta iz roke v roko).\n_START_SECTION_\nDotik\n_START_PARAGRAPH_\nDotik je mo\xc4\x8dan nebesedni signal, ki pri sporazumevanju ozna\xc4\x8duje intimnost, bli\xc5\xbeino in hkrati sporo\xc4\x8da tudi status osebe. Z dotikom, predvsem z na\xc4\x8dinom dotika posredujemo razli\xc4\x8dna sporo\xc4\x8dila (prijaznost, ne\xc5\xbenost, po\xc5\xbeelenje...). Dotik lahko povzro\xc4\x8di razli\xc4\x8dne \xc4\x8dustvene reakcije.\n_START_SECTION_\nMedosebne bli\xc5\xbeine (proksemike)\n_START_PARAGRAPH_\nDel neverbalne komunikacije je na\xc5\xa1 osebni prostor in na\xc5\xa1 skupni prostor. Kadar smo poleg druge osebe si izoblikujemo osebni prostor, ki ga zamejujejo nevidne meje. Pogovorna razdalja nam daje ob\xc4\x8dutek varnosti. Nespo\xc5\xa1tovanje osebnega prostora lahko izzove negativna \xc4\x8dustva, stres, jezo, fizi\xc4\x8dno agresivnost. Podobno velja tudi, \xc4\x8de nekdo kr\xc5\xa1i na\xc5\xa1 skupni prostor.\n_START_SECTION_\nObleka\n_START_PARAGRAPH_\nV neverbalni komunikaciji obleka naredi prvi vtis in okolici posreduje namensko sporo\xc4\x8dilo. Trditev, da obleka naredi \xc4\x8dloveka, na osnovi katere ocenjujemo ljudi je stereotipna in lahko tudi napa\xc4\x8dna, \xc4\x8de z ljudmi, samo zaradi tega, ker se podobno obla\xc4\x8dijo ravnamo na isti na\xc4\x8din. Uniforma (barva in kroj) dolo\xc4\x8da in ozna\xc4\x8duje vlogo posameznika v dru\xc5\xbebi.\n_START_SECTION_\nNeverbalna komunikacija na internetu\n_START_PARAGRAPH_\nNa spletnih straneh, kjer ni spletnih kamer ali drugih video stikov se sre\xc4\x8dujemo z razli\xc4\x8dnimi oblikami neverbalne komunikacije. Internetna stran, ki si jo ogledujemo nam z vizualno podobo, izbrano pisavo, barvo strani, fotografijami in oblikovno urejenostjo posreduje neverbalna sporo\xc4\x8dila. Tudi v elektronskem sporo\xc4\x8danju je veliko neverbalne komunikacije. Neverbalna internetna sporo\xc4\x8dila so zavedna, ko po\xc5\xa1iljatelj sporo\xc4\x8dilo opremi z izbranim simbolom, ki odslikava njegovo \xc4\x8dustveno stanje (simbol za nasmeh) ali nezavedna, ko izbor pisave, hitrost odgovora, znaki, ki jih po\xc5\xa1iljatelj uporablja, raba dolo\xc4\x8denih besed, skrb za jezik odkriva veliko neverbalnih sporo\xc4\x8dil.\n_START_SECTION_\nNeverbalno medkulturno komuniciranje\n_START_PARAGRAPH_\nMedkulturno komuniciranje, katerega temeljni pogoj je uporaba skupnega jezika pomeni sporazumevanje z ljudmi, ki pripadajo in \xc5\xbeivijo v drugi kulturi ali drugi mikrokulturi (starostna, poklicna...). Razlogi za nesporazume v medkulturnem komuniciranju so lahko posledica neupo\xc5\xa1tevanja pravil uporabe dolo\xc4\x8denih jezikovnih oblik v razli\xc4\x8dnih jezikovnih skupinah (to\xc4\x8dnost ni ena\xc4\x8daj za vljudnost v Braziliji). Razlike v medkulturnem komuniciranju se odra\xc5\xbeajo tudi v neverbalnem sporazumevanju. Nepoznavanje neverbalnega jezika drugih kultur lahko povzro\xc4\x8di nezaupanje in celo odklanjanje drugih kultur in mikrokultur (znak s palcem navzgor ima v razli\xc4\x8dnih kulturah razli\xc4\x8den pomen). Razlike v neverbalnem medkulturnem komuniciranju se odra\xc5\xbeajo v razli\xc4\x8dnih dojemanjih implicitnih pravil prostorske razdalje, neposrednega o\xc4\x8desnega stika, intenzitete izra\xc5\xbeanja \xc4\x8dustev, na\xc4\x8dinih samopredstavljanja, izra\xc5\xbeanju kritike in razlik v spolu.'